Klus, Martin, podpredseda NR SR (2019-10-22):
Prepáčte, páni, teda, že sa vám sem vopchám trošičku skôr, ale ešte možno na dovysvetlenie toho konkrétneho legislatívneho zámeru, ktorý máme touto legislatívnou úpravou. Takže dovoľte mi, aby som odcitoval aj z toho, čo ste mali možnosť čítať v našej dôvodovej správe. V zásade v odbornej verejnosti panuje zhoda, že dvojkolový systém voľby má oproti jednokolovému viacero dôležitých výhod. My sme ich zhrnuli do takých troch základných bodov. Po prvé, že funguje ako poistka proti antisystémovým, extrémistickým a populistickým silám, nakoľko dokáže efektívne korigovať prekvapenia z prvého kola. A jedinou výnimkou, ktorá potvrdila pravidlo v tomto prípade a je známa aj z našich pomerov, bolo napríklad druhé kolo volieb predsedu Banskobystrického samosprávneho kraja v roku 2013, ale to malo úplne iné východiská a úplne iné zdôvodnenia. Druhý dôležitý dôvod je to, že dodáva víťazovi zvyčajne silnejšiu legitimitu, nakoľko víťaz zvyčajne dostáva v druhom kole viac hlasov ako ktorýkoľvek iný kandidát v prvom kole. Tu by som rád len zdôraznil, že už v minulosti som tu pred cteným plénom Národnej rady hovoril o tom, za akých okolností sú volení mnohí starostovia a primátori v našich mestách a obciach, kedy za zvolenie konkrétneho starostu alebo primátora častokrát hlasuje menej ako 5 % obyvateľov daného mesta, úplne bežné sú hlasovania pod 15 %. Toto nám vo veľkej miere nevyjadruje úplne demokratickú vôľu väčšiny obyvateľstva a napriek tomu, že, samozrejme, v tomto prípade treba zohľadniť aj popularitu jednotlivých typov volieb a je zrejmé, že čím väčšie mesto, tým nižšia účasť. No a tretí veľmi dôležitý dôvod, redukuje častokrát aj špekulatívne roztriešťovanie hlasov a znižuje šance menšinového kandidáta. Takým dobrým príkladom pre toto konštatovanie sú prezidentské voľby v roku 2014. Ak by sme nemali dvojkolovú voľbu prezidenta, tak je nám všetkým jasné, kto by sa stal prezidentom napríklad v roku 2014 a aká bola v skutočnosti väčšinová vôľa. Toto je najideálnejší príklad, kvôli ktorému aj my prichádzame s touto legislatívnou iniciatívou, aby sme si uvedomili, prečo je dôležité, aby sme volili v väčšinových voľbách dvojkolovým systémom a nie na princípe relatívnej, relatívnej väčšiny. Okrem toho znovuzavedenie dvojkolovej voľby predsedov vyšších územných celkov a jej zavedenie aj pre voľbu starostov obcí a primátorov miest zníži nepredvídateľnosť, ktorú so sebou jednokolový systém nesie a ktorý sa jasne prejavil aj v nedávnych voľbách do samosprávnych krajov v roku 2017. Prieskumy verejnej mienky sa totiž okrem iného kvôli nízkej účasti a neochote respondentov pravdivo odpovedať či rozhodovania sa voličov na poslednú chvíľu prejavili ako nie celkom presné a nie úplne spoľahlivé, čo vytvára priestor na výdatnú manipuláciu verejnej mienky a tlak na vytváranie politických dohôd pomocou zverejňovania najrozmanitejších prieskumov, ktoré obzvlášť pri väčšinovej voľbe sú mimoriadne komplikované. A ja za jeden príklad za všetkých spomeniem napríklad voľbu bratislavského župana, kedy skutočný župan – náš vtedajší poslanec Juraj Droba – bol dlhodobo v prieskumoch na treťom, štvrtom a dokonca piatom mieste a neskôr sa stal práve predsedom Bratislavského samosprávneho kraja. Podobne by sme mohli hovoriť aj o mojej osobnej skúsenosti z Banskobystrického samosprávneho kraja, takže aj kvôli tomuto je z nášho pohľadu nevyhnutné, aby sme čím skôr pristúpili späť k dvojkolovej voľbe. Všetky tieto fakty sú teda podľa nášho názoru dostatočným dôvodom na znovuzavedenie dvojkolovej voľby a to, ako som už spomenul, nielen pre predsedov vyšších územných celkov, ale už so zlúčenými voľbami v roku 2022 aj pre starostov a primátorov. Samozrejme, a to by som rád zdôraznil, nespochybňujeme to, aby bol zvolený starosta, primátor alebo župan už v prvom kole za predpokladu, že dosiahne väčšinu už v tomto kole. Pri mnohých mestách a obciach by sme teda v takomto prípade boli úspešní už v prvom kole, pretože vo viacerých z nich kandiduje len jeden kandidát na starostu alebo primátora a vo viacerých z nich je tá popularita napríklad jednej osoby, jedného konkrétneho starostu alebo jedného konkrétneho primátora taká vysoká, že nepotrebujeme realizovať druhé kolo. Nakoniec aj v prípade župných volieb sme tomu boli svedkami, ak si dobre pamätám, až v štyroch rôznych župách. Takže aj toto je niečo, čo nás primälo k tomu, aby sme tento návrh predložili. A verím tomu, že získa všeobecnú podporu obzvlášť teraz, v tomto období, kedy je diskusia o voľbách pomerne intenzívna. Ale rád by som zdôraznil, že toto diskutujem o voľbách, ktoré sa uskutočnia v roku 2022 a považujeme toto za najneskorší možný termín, aby sme o takejto diskusii začali intenzívne debatovať, pretože na rozdiel od našich koaličných kolegov z pléna Národnej rady Slovenskej republiky my sa domnievame, že volebné zákony by sa nemali meniť bezprostredne pred voľbami, ako sme tomu svedkami v súčasnosti. Takže máme teraz 2,5 roka na to, aby sme túto debatu otvorili, spustili, a ja verím tomu, že už v tejto, v tomto prvom čítaní sa nám to úspešne podarí.